[pic] | EUROOPA ÜHENDUSTE KOMISJON |

Brüssel 17.7.2006

SEK(2006) 950

KOMISJONI TALITUSTE TÖÖDOKUMENT KOMMENTEERITUD KOKKUVÕTE

MÕJUHINNANG NÕUKOGU MÄÄRUSE ETTEPANEKU KOHTA, MILLEGA MUUDETAKSE MÄÄRUST (EÜ) NR 2201/2003 SEOSES KOHTUALLUVUSEGA NING ABIELUASJADES KOHALDATAVAT ÕIGUST KÄSITLEVATE EESKIRJADE KEHTESTAMISEGA {KOM(2006) 399 lõplik}{SEK(2006) 949}

MÕJUHINNANG NÕUKOGU MÄÄRUSE ETTEPANEKU KOHTA, MILLEGA MUUDETAKSE MÄÄRUST (EÜ) NR 2201/2003 SEOSES KOHTUALLUVUSEGA NING ABIELUASJADES KOHALDATAVAT ÕIGUST KÄSITLEVATE EESKIRJADE KEHTESTAMISEGA

KOMMENTEERITUD KOKKUVÕTE

Käesolev lahutusasjades kohaldatavat õigust ja kohtualluvust käsitlev mõjuhinnang koostati välise töövõtja komisjoni jaoks ette valmistatud uuringu alusel.[1] Mõjuhinnangus kirjeldatakse probleeme, millega rahvusvahelised abielupaarid võivad abielu lahutamisel kokku puutuda ja esitatakse ettepaneku eesmärgid: õiguskindluse ja etteaimatavuse parandamine, paindlikkuse ja poolte iseseisvuse suurendamine, ühe abikaasa „kohtusse tormamise“ vältimine ja õiguskaitsele juurdepääsu tagamine.

Mõjuhinnangus esitatakse järgmised praeguse olukorraga seotud probleemid:

- abikaasadel on raske prognoosida, millist õigust abieluõiguslikes menetlustes kohaldatakse;

- abikaasadel puudub piisav paindlikkus kohaldatava õiguse ja pädeva kohtu valimisel;

- ühe abikaasa „kohtusse tormamise“ oht, ning

- kolmandates riikides elavate, erineva kodakondsusega abikaasade olukord on keeruline.

Mõjuhinnangus analüüsitakse eelmainitud probleeme ja pakutakse välja kuus võimalikku lahendust: 1) praeguse olukorra säilimine, 2) liikmesriikidevaheline koostöö tihendamine, 3) kollisiooninormide ühtlustamine ja piiratud võimaluse kasutuselevõtmine, et abikaasad saaksid valida kohaldatavat õigust, 4) nõukogu määruse nr 2201/2003 kohtualluvuse eeskirja läbivaatamine, 5) abikaasadele piiratud võimaluse andmine, mis võimaldab neil valida pädevat kohut ja 6) nõukogu määruse nr 2201/2003 muudel juhtudel kohaldatava kohtualluvuse eeskirja läbivaatamine.

Kuue valikuvõimaluse eeliste ja puuduste hindamise alusel võib järeldada, et ükski võimalus ei lahendaks probleeme täielikult, kõige tõhusam lahendus oleks mitu valikuvõimalust ühendada. Eelistatuim valik on seega riiklike kollisiooninormide ühtlustamine ja abikaasadele piiratud võimaluse andmine valida kohaldatavat õigust (kolmas võimalus), abikaasadele piiratud võimaluse andmine, mis võimaldab neil valida kohtualluvust (viies võimalus) ja muudel juhtudel kohaldatava kohtualluvuse ühtse ja ammendava eeskirja kehtestamine, mis tagab kolmandates riikides elavatele ELi kodanikest abikaasadele juurdepääsu õiguskaitsele (kuues võimalus).

Kodanike vabama liikuvusega Euroopa Liidus on sagenenud ka rahvusvahelised abielud, kus abikaasad on erineva kodakondsusega, elavad erinevates liikmesriikides või liikmesriigis, mille kodanikud nad ei ole. Mõjuhinnangu III osas esitatakse liikmesriikide statistikaametite andmete alusel ulatuslik ülevaade rahvusvaheliste abielulahutuste ja abielude arvu kohta ELis.

[1] Vt European Policy EvaluationConsortiumi (EPEC) koostatud uuringut „ Study to inform a subsequent Impact Assessment on the Commission proposal on jurisdiction and applicable law in divorce matters ", mis on kättesaadav veebisaidil:http://europa.eu.int/comm/justice_home/news/consulting_public/news_consulting_public_en.htm